**Latvijas būvniecības padomes (LBP) sēdes**

PROTOKOLS

Latvijas Republikas Ekonomikas ministrija (EM)

 Rīga, Brīvības iela 55, 506.telpa, plkst.14:00

Rīgā, 2019. gada 25.jūlijā Nr.8

Sēdi vada: **Edmunds Valantis** - Latvijas Būvniecības padomes loceklis

Sēdē piedalās: **Pēteris Dzirkals, Normunds Grinbergs,** **Ināra Laube, Jānis Rāzna, Ervīns Timofējevs,** **Normunds Tirāns,** **Roberts Vecums–Veco.** Aizvieto: **Aigars Paegle** (Partnerība), **Andris Veinbergs** (LIBP), **Ilmārs Leikums** (LBBA), **Guntars Maļina** (LIKA)

Uzaicinātie: **Olga Feldmane** – EM Būvniecības politikas departamenta direktore

**Ilze Beināre** - EM Būvniecības politikas departamenta direktores vietniece

**Svetlana Mjakuškina** **–** Būvniecības valsts kontroles biroja direktore

**Dimitrijs Kots –** Valsts nekustamie īpašumi

 **Māris Slaidiņš -** Valsts nekustamie īpašumi

 **Gusts Sproģis –** EM Būvniecības politikas departamenta vecākais eksperts

**Jēkabs Leiškalns –** Latvijas Būvuzņēmēju partnerība

**Zoja Bruģe** – Rīgas pilsētas būvvalde

**Guntis Āboltiņš** **– Āboliņš** - RERE GRUPA valdes priekšsēdētājs.

Sēdē nepiedalās: Andris Bērziņš, Kaspars Bondars, Klāvs Grieze, Leonīds Jākobsons, Baiba Bļodniece (Partnerība), Dzintra Gorbunova**,** Raitis Gultnieks (LBBA), Madars Lasmanis, Gints Miķelsons (LIBP),Jurijs Strods, Gunārs Valinks (LIKA).

Protokolē: Inese Rostoka - EM Būvniecības politikas departamenta vecākā eksperte.

Darba kārtībā:

1. Būvniecības Informācijas modelēšanas vadlīnijas (VAS “Valsts nekustamais īpašums”).

2. Informācija par padomes definēto prioritāšu virzību un statusu (Būvniecības kvalitātes celšana; Birokrātijas mazināšana; Juridisko risku mazināšana publiskos iepirkumos; Veicināt kvalitatīva darbaspēka saglabāšanu nozarē).

3. Par "Latvijas būvniecības nozares attīstības stratēģija 2017. – 2024. gadam" mērķu sasniegšanas pasākumu īstenošanas uzraudzību un novērtēšanu.

4. Par publiskajiem iepirkumiem 2019.gadā un nākamajos gados īstenojamiem pasākumiem.

5. Citi jautājumi.

Sēdi sāk 14:05

**Protokolā lietotie saīsinājumi**

BIM – būves informācijas modelēšana

BIS – Būvniecības informācijas sistēma

BVKB – Būvniecības valsts kontroles birojs

EM – Ekonomikas ministrija

ES – Eiropas Savienība

LAS – Latvijas Arhitektu savienība

LBA – Latvijas Būvnieku asociācija

LBN – Latvijas būvnormatīvs

LBP, Padome – Latvijas Būvniecības padome

LAK – Latvijas amatniecības kamera

MK – Ministru kabinets

Partnerība – Latvijas Būvuzņēmēju partnerība

VNĪ – Valsts akciju sabiedrība “Valsts nekustamie īpašumi”

VSS – valsts sekretāru sanāksme

**1.§**

Būvniecības Informācijas modelēšanas vadlīnijas

---------------------------------------------------------------------------------------------

**Ziņo:** D.Kots

VNĪ darbinieki savas zināšanas apguvuši mācībās un labākas prakses apzināšanā ārvalstīs, arī Igaunijā. Pagājušā gadā bija uzsākts pilotprojekts, šī gada sākumā ir uzsākts darbs pie BIM prasību un procesu aprakstiem un dokumentācijas izstrādāšanas. Šogad BIM plāno ieviest jaunajos projektos. Prasību dokumentācija ir izstrādāta un sākusies atzinumu sniegšana no būvniecības industrijas puses.

Prezentācija pielikumā.

**Pilotprojekts:** Prokuratūras ēka, Aspāzijas bulvārī, celta 1891.gadā, 6 600,20 m2 platība, kurā plānota pilnīga pārbūve un atjaunošana.

Tas ir solis BIM praktiskai izmantošanai VNĪ darbā, BIM šajā projektā tiek izmantots kā paralēls process. BIM izmantošana notiek divos posmos:

1.posms - BIM projekta izstrāde uz esošā projekta pamata;

2.posms – BIM papildināšana būvniecības īstenošanas laikā.

1.posmā ietvaros tika izveidoti 3d modeļi atbilstoši katrai sadaļai un savietotais modelis, kā arī tika veikta ekonomiskās sadaļas aktualizācija, kurā notika projekta un BIM datu salīdzināšana. BIM dati ir daudz precīzāki un atbilstošāki veiktajiem uzmērījumiem. Tika konstatēta neprecizitātes saistībā ar augstuma atzīmēm, piem. inženiertīklu sadursmes, caurules iet cauri kāpnēm u.c. Šie dati tika nodoti projektētājam un būvniekiem, lai būvdarbu sākuma fāzē problēmas varētu savlaicīgi atrisināt

2.posma laikā paredzēts BIM modeļa papildināšana būvdarbu laikā, atbilstoši būvprojekta izmaiņām, kā arī atbilstoši izpilddokumentācijai, lai rezultātā būtu atbilstošs modelis izbūvētajai ēkai. Projekta nobeigumā tiks iegūts 3D ēkas modelis, ko varēs izmantot apsaimniekošanā.

Projekta ietvaros tika apzinātas 2 modeļu priekšrocības standarta un BIM, papildus tika testēts programmnodrošinājums (gan maksas, gan bezmaksas). Pilotprojekts ļāva izstrādāt BIM prasību dokumentācijas projektu, kas nodots apspriešanai būvindustrijai.

**BIM prasības**

Tika izstrādāta darba grupā VNĪ ietvaros, kurā bija iesaistīti dažādi speciālisti. Prasības ir attiecināmas gan uz projektēšanu, gan būvniecības procesu. Šī ir pirmā versija, kuru plānots attīstīt.

BIM prasības būs darbuzdevuma daļa. Darbuzdevums sastāvēs no 2 daļām: no tehniskās specifikācijas un BIM prasībām.

Izstrādātās BIM prasības sadalītas 4 daļās:

Vispārīgā daļa – informācija par atsaucēm, terminu skaidrojums;

Biznesa prasības – vispārīga informācija par projektu vadība un BIM pielietošanu: aprakstīts projekta dzīves cils, noteikti kontroles punkti un sasniedzamie rezultāti, jeb kritēriju pie kuriem apstiprina iesniegtos modeļus, sniegts maksimālais BIM nodevumu saraksts, kuru plāno pieprasīs turpmākos projektos, kā arī ieskats par BIM pielietošanu apsaimniekošanas laikā. Šajā daļā ir iekļauts BIM pamata procedūru shematisks attēlojums, kontekstā ar apsaimniekošanas procesu un ēkas dzīves ciklu.

Informācijas apmaiņas prasības – iekļauti organizatoriska satura jautājumi. Daļa attiecināmas uz lomām un pienākumu sadalījums, apdrošināšana, BIM īstenošanas plāns, darbu plānošana un organizēšana, vienotā datu vide, koordinēšana un kvalitātes kontrole.

Tehniskās prasības – iekļautas nodevumu iesniegšanas prasības: programm-nodrošinājums, datu apmaiņas formāti, failu nosaukumu veidošana, esošās situācijas fiksēšana, modeļu izstrāde, analīzes un simulācijas, vizuālās uzskates materiāli, izmaksu vadība, materiālu apjomu saraksts.

Pielikumā – veidnes un pielikumi, kas saistīti ar datu apmaiņu:

1. Veidne, kurā ierakstītas konkrētas prasības projektam, ierakstīti detalizācijas līmeņi;

2. BIM īstenošanas plāns un ar to saistītās veidnes: pirmskontrakta veidne, novērtēšanas veidne un pēc kontrakta BIM īstenošanas plāna veidne;

3. Palīgpielikumi, saistīti ar vienotas datu vides izmantošanu.

**BIM procesa ieviešana VNĪ**

BIM prasību projekts ir nodots būvindustrijai atzinumu sniegšanai. Līdz 2.augustam gaida komentārus un ierosinājumus, tad notiks BIM prasību precizēšana vai skaidrojumu un atbilžu sagatavošana. Plānots septembrī apstiprināt pirmo galīgo versiju, lai varētu uzsākt būvniecības procesu izmantojot BIM.

**N.Tirāns** vērš uzmanību uz to, ka ēkām, kas būs projektētas BIM, būs nepieciešams zinošs pārvaldnieks.

**D.Kots** informē, ka tiek gatavotas apmācība programmas, lai šādus darbiniekus apmācītu, lai varētu telefonos sekot līdzi ēkas stāvoklim..

**R**. **Vecums–Veco** – vēlas zināt, cik uzņēmumi Latvijā var realizēt projektus BIM, vai VNĪ plāno pāriet tikai uz šādu būvniecības iepirkumu formu, tā samazinot konkurenci. Viss maksā naudu, šī nauda tiks ietverta projekta cenā, BIM pārvaldīšana gluži nav inženiera darbs, būs nepieciešamas papildus personāls.

**M.Slaidiņš** informē, kaVNĪ piedalījās pētījumā. Daudzi lieli uzņēmumi jau strādā BIM, maziem jāpielāgojas, apmācam arī būvniekus un apakšniekus. Papildus izmaksas, kas rodas pielietojot BIM, kompensē ietaupījumi uz izmaksām būvniecības procesā, būs arī mazāk kļūdu.

**A.Veinbergs** vēlas zināt, vai tiek paredzētas kādas prasības saistībā ar ilgtspējīgas būvniecības kritērijiem un kādiem projektiem BIM tiks pielietots, vai visiem vai tikai daļai.

**M.Slaidiņš** informē, ka BIM tiks obligāti pielietots visos attīstības projektos sākot no 1 milj.  *euro* uz augšu, mazajiem būvniecības projektiem šāda prasība nebūs. Ilgtspējīga būvniecība ir plānā, bet šobrīd nav.

**E.Valantis** –lai varētu BIM ieviest, šobrīd ejam līdzīgi kā mūsu ziemeļu kaimiņi. Ļoti gribētu lai nozare uzmanīgi izvērtē VNĪ izstrādātās BIM prasības, izvirzot prasības BIM iepirkumos, sākumā dodot iespēju visiem, kas vēlas uzsākt BIM pielietošanu. Igaunijā BIM ir piemērojuši tikai projektēšanas procesam, mēs būsim ambiciozāki un piemērosim būvniecības un apsaimniekošanas procesam. EM piedāvās VNĪ izstrādātās BIM prasības izmantot arī citiem pasūtītājiem, tās varētu ņemt vērā arī citi publiskie iepircēji.

**Nolemj**: Pieņemt informāciju zināšanai. Padomei iesaistīties VNĪ izstrādāto BIM prasību apspriešanā.

**2.§**

**Informācija par padomes definēto prioritāšu virzību un statusu** (Būvniecības kvalitātes celšana; Birokrātijas mazināšana; Juridisko risku mazināšana publiskos iepirkumos; Veicināt kvalitatīva darbaspēka saglabāšanu nozarē)

----------------------------------------------------------------------------------------------

**Ziņo:** E.Valantis

**Likumprojekti:**

Grozījumi Būvniecības likumā, abi likumprojekti ir izsūtīti 5 dienu saskaņošanai un tiek precizēts atbilstoši saņemtajiem iebildumiem, plānoti iesniegt MK līdz augusta beigām:

* + Būvtehniķi – mainīts regulējums attiecībā uz būvtehniķiem, piešķirot tiesības arī turpmāk veikt inženierizpēti, vadīt būvdarbus un veikt būvuzraudzību, inženierizpētē. Papildus tiek precizēt regulējums attiecībā uz personām, kurām jāreģistrējas būvkomersantu reģistrā, akustiķiem, restauratoriem.
	+ Atbildības - tiek grozīta būvvaldes un BVKB kompetencē, kā arī skaidri noteikta katra būvniecības procesa dalībnieka atbildība. Strīds ir par klusēšanas piekrišanas principa ieviešanu.

Grozījumi Publisko iepirkumu likumā, Sabiedrisko pakalpojumu sniedzēju iepirkumu likumā un Publiskās un privātās partnerības likumā ***-*** mērķi izslēgt deleģējumu Ministru kabinetam noteikt prasības būvkomersanietiem attiecībā uz pieredzi un klasi publisku būvdarbu veikšanai būvju grupās. Esam vienojušies, ka klasifikācija paliek, bet prasības netiek uzstādītas. Tiks ievietoti EM mājaslapā sabiedrības apspriešanai, plānots iesniegt augustā uz VSS.

**Noteikumu projekti -** grozījumi MK noteikumos **:**

* Grozījumi **LBN 201-15 “Būvju ugunsdrošība**” – aktualizētas atsauces uz standartiem. Ievietots EM mājas lapā sabiedrības apspriešanai, atzinumu sniegšanas termiņš 08.08.2019.
* 12 būvnoteikumi, kurus plānots izdot saistībā ar elektroniskā būvniecības procesa nodrošināšanu BIS, lai ar 2020. gada 1. janvāri varētu būvniecības administratīvo procesu uzsākt elektroniski BIS.

Pēc izsludināšanas VSS ir saņemti atzinumi, noteikumi tiek precizēti, plānots atkārtoti iesniegt MK līdz augusta beigām.

* **«Vispārīgie Būvnoteikumi»** - izstrādāti, lai noteiktu būvprojekta ekspertīzes mērķi un apjomu, precizētu gadījumus, kad ir nepieciešama būvuzraudzība un autoruzraudzība, kā arī precizētu būvspeciālistu pienākumus un tiesības.

Pēc darba grupas sanāksmēm, pamatojoties uz darba grupā nolemto, ir sagatavota konsolidētā versija. Palika neizrunāti jautājumi: par būvju dalīšanu grupās, kvalitātes nodrošināšana, par četru acu principa piemērošanu. Konsolidētā versija tiks izsūtīta darba grupas locekļiem.

**Nolemj**: Pieņemt informāciju zināšanai.

**3.§**

**Par "Latvijas būvniecības nozares attīstības stratēģija 2017. – 2024. gadam" mērķu sasniegšanas pasākumu īstenošanas uzraudzību un novērtēšanu**

----------------------------------------------------------------------------------------------

**Ziņo:** E.Valantis

**Latvijas būvniecības nozares attīstības stratēģija tika pieņemta 2017.gadā ar** mērķi - veicināt Latvijas būvniecības nozares konkurētspēju un ilgtspēju, vienlaicīgi nodrošinot sabiedrībai kvalitatīvas un drošas būves Latvijā. Galvenie uzdevumu mērķu sasniegšanai bija: nodrošināt vienmērīgu būvdarbu apjoma pieaugumu, nozares produktivitātes kāpināšana; būvniecības pakalpojumu kvalitātes uzlabošana, gudri un kvalificēti būvspeciālisti, kā arī efektīvs būvniecības process.

Pa šiem diviem gadiem daudz kas mainījies, daļa uzdevumu izpildīti, daļa zaudējuši aktualitāti, tāpēc nepieciešams Stratēģiju aktualizēt un atskaitīties par paveikto.

Padomes locekļiem, katram savas kompetences ietvaros jāsagatavo priekšlikumus Stratēģijas pasākumu un mērķu aktualizācijai, kas ietver pasākumu izslēgšanu, jaunu pasākumu identificēšanu un mērķu aktualizāciju.

Padomes locekļiem, atbilstoši pārstāvētās institūcijas kompetencei, sniegt informāciju par paveikto Stratēģijā noteikto mērķu sasniegšanas nodrošināšanā.

**Nolemj**: Padomes locekļiem, līdz šī gada 23.augustam iesniegt Padomes sekretariātam atskaiti par paveikto Latvijas būvniecības nozares attīstības stratēģija 2017. – 2024.gadam doto uzdevumu īstenošanā un priekšlikumus stratēģijas aktualizēšanai.

**4.§**

**Par publiskajiem iepirkumiem 2019.gadā un nākamajos gados īstenojamiem pasākumiem**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Ziņo**: E.Valantis

Šajā gadā no būvkomersantu nodevas tiek finansēti LBN pārstrādes, standartu tulkošana, standartu nacionālo pielikumu izstrāde un pētījumi.

Liels risks, ka plānotais finansējums netiks izlietots, jo rodas problēmas ar prasību sagatavošanu iepirkumiem. Piem.: iepirkums par meliorācijas LBN pārstrādi tiks sludināts jau 4. reizi.

Gribētu vēl šogad, bez plānotajiem pasākumiem, uzorganizēt 3 pasākumus, projektēšanas kvalitātes uzlabošanai un izpratnes veicināšanai, kur runātu par konstrukciju projektēšanu un pieaicinātu augstas klases ārvalstu speciālistus.

**N.Tirāns** informē, ka honorāri augsti un dalības maksa konstruktoriem, kas vēlas apmeklēt šādu semināru ir augsta. Aktuālās tēmas: labā prakse būvkonstrukciju projektēšanā, projektu kvalitātes kontrole, projektēšanas stadijām, četru acu principu u.c. Jāpieaicina lektori, kam pieredze pakalpojumu sniegšanā un projektēšanas darbu organizēšanā dažādās ES valstī Būtu labi ja varētu ministrija saorganizēt seminārus 200-300 klausītājiem. Tāpat svarīgi ir ģeotehniskie pasākumi, dzelzsbetona konstrukciju aprēķini u.c.

Otra lieta, ko šogad vēl gribētu izdarīt, uzsākt būvniecības profesiju standartu izstrādāšanu. Pēc diviem gadiem notiks augstskolu pārakreditācija un augstskolas savas mācību programmas balsta uz profesiju standartiem. Šobrīd aktuāli ir mācību programmās iekļaut BIM, kā arī uzstādīt prasības būvniecības speciālistu kvalitatīvākai sagatavošanai.

**Padomes locekļiem atsūtīt piecas būvniecības profesijas, kurām būtu primāri būtu nepieciešams izstrādāt profesijas standartu.**

Nākamajam gadam ministrijai jāiesniedz pamatojums budžeta pieprasījumam, tāpēc lūdzām iesniegt priekšlikumus veicamajiem pasākumiem nākamajam un turpmākajiem gadiem, kas būtu nepieciešami būvniecības nozares attīstībai un ko varētu finansēt no būvkomersantu nodevas. Tika saņemti priekšlikumi tikai no 3 organizācijām.

**No pārējiem gaidīsim priekšlikumus līdz šī gada 1 .augustam.**

Iepirkumā **„Pētījums par būvlaukumā nodarbināto kvalifikācijas prasībām un to uzraudzību”,** uzvarēja SIA Konsorts un SIA “Oxford Research Baltics”, tāpēc, lai nodrošinātu kvalitatīvu pētījumu, aicinām padomes locekļus iesaistīties iepirkuma uzraudzībā (LBA, Partnerība, LAK, LBS).

**Nolemj:** 1. Padomes locekļiem iesniegt priekšlikumus veicamajiem pasākumiem nākamajam un turpmākajiem gadiem, kas būtu nepieciešami būvniecības nozares attīstībai, līdz šī gada 1 .augustam.

 2. Iesūtīt piecu būvniecības profesiju sarakstu, atbilstoši kvalifikāciju ietvarstruktūrai ( 5-7LKI līmenim), kurām primāri būtu jāizstrādā profesijas standarts.

3. LAB, Partnerības un citu ieinteresēto institūciju pārstāvjiem pieteikties pētījuma “Par būvlaukumā nodarbināto kvalifikācijas prasībām un to uzraudzību” uzraudzīšanas Darba grupā

**5.§**

**Citi jautājumi**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Ziņo**: E.Valantis

**5.1. Par VNĪ līguma izbeigšanu Jaunā Rīgas teātra rekonstrukcijas projektā ar būvuzņēmumu "ReRe Būve".**

**E.Valantis** vērtējot notikušo norāda, ka šinī gadījumā iesaistītās personas ir ar labu reputāciju. Konflikti par būvniecības kvalitāti nozares reputācijai par labu nenāks. Informē padomi, ka attiecību uz konkrēto gadījumu, ministrija saglabās neitralitāti un ar paziņojumiem presē neies. Ministrijas skatīsies, lai sertificējošās iestādes šīs lietas izskatītu atbilstoši normatīvajam regulējumam.

**O.Feldmane** informē, ka sniegusi komentārus par būvspeciālistu profesionālās darbības vērtēšanu, norādot, ka to darbība tiks vērtēta atbilstoši normatīvajām prasībām, nevis līgumtiesiskajām attiecībām.

**I.Leikums** aicina ministriju izvērtēt, ko vēlas saprast un kādas atbildes vēlas saņemt, jo šobrīd nesaredz ko sertificējošās iestādes varētu vērtēt, lai neieietu tiesvedības līmenī.

**O.Feldmane** norāda, ka būvspeciālistiem būs jāatbild uz jautājumu vai viņš pildījuiši savus profesionālos pienākumus objektā, atbilstoši normatīvajām prasībām.

**E.Valantis** norāda, ka būvspeciālistu kvalifikācijas novērtēšana ir deleģēta nozarei, ja nozare nevar izvērtēt speciālistu darbību, tad tas ir jāatzīst un no sertificēšanas jāatsakās. Aicina konfliktā iesaistītās puses nākt ar idejām, kuri procesi būtu regulējumā jāmaina, lai šādi gadījumi neatkārtotos.

**G.Āboltiņš** **– Āboliņš** pauž viedokli, ka pats process būtu jāmaina, jo varam nonākt pie slēdziena, ka neviens no speciālistiem vainīgs nebūs. Sistēmiskās pieejas uzlabošana būtu EM pienākums un šo gadījumu vajadzētu izvērtēt.

**E.Timofējevs** pauž uzskatu, ka ir normatīvajā regulējumā jāsadala atbildības un aicina ministriju paust savu oficiālo viedokli

**E.Valantis** vēlreiz uzsver, kašajā gadījumā ir strīds starp projektētājiem un būvniekiem un līguma lauzšanu ar pasūtītāju. Ja ir kas ko Padome no savas puses gribētu pateikt sabiedrībai, tad vajag noformulēt.

**Nolemj:** Latvijas Būvniecības padomes sēdi sasaukt **2019.gada 29.augustā, plkst.14:00,** darba kārtība tiks precizēta.

Sēdi slēdz 16:15

Padomes loceklis

Ekonomikas ministrijas valsts sekretāra vietnieks E.Valantis

Protokolēja I.Rostoka